Raed Arafat, despre noua tulpină de coronavirus: "Nu aduce o boală mai gravă".
Şeful DSU, Raed Arafat, a declarat că noua tulpină de coronavirus nu aduce o simptomatologie mai gravă. Arafat: Este mai contagioasă și aduce un număr mai mare de persoane infectate. Încă două cazuri cu tulpină SARS-CoV-2 în varianta nouă au fost secvențiate la INBI "Matei Balș".
Șeful Departamentului pentru Situații de Urgență (DSU), Raed Arafat, a declarat vineri că tulpina nouă de coronavirus, care a fost identificată deja și în România, nu aduce o simptomatologie mai gravă, ci este mai contagioasă și aduce un număr mai mare de persoane infectate."Decizia este a colegilor de la Ministerul Sănătății, INSP, Spitalul Balș, sunt trei instituții care pot să secvențieze. Cu cât secvențiem mai mult, cu cât știm mai mult care este de fapt tipologia care există în România. Secvențierea nu are un impact asupra tratamentului sau asupra a ce medicamente prescriem bolnavului sau așa mai departe. Inclusiv tulpina nouă nu aduce simptome sau nu aduce o boală mai gravă, doar că este mai contagioasă și aduce un număr mai mare de persoane infectate", a declarat Raed Arafat.Întrebat de jurnaliști cât înseamnă în realitate depistarea celor două noi cazuri, șeful DSU a spus că acest lucru se va stabili în urma anchetelor epidemiologice, dar că este posibil ca fiecare caz să fi dus la infectarea altor 2,3 persoane."În realitate poate să însemne că fiecare a infectat cel puțin încă 2,3 persoane, posibil, deci depinde cum s-au mișcat, când au venit să se testeze, de când sunt pozitivi, în ce anturaj au umblat, dacă au folosit mijlaoce de transport în comun, dacă au participat la activități comune fără să respecte portul măștii. Este foarte relativă treaba și de aici INSP și mai degrabă DSP-urile care fac anchetă epidemiologică o să ne spună un caz cam ce contacte a avut ca să intre contactele în carantină", a mai spus Arafat.Încă două cazuri cu tulpină SARS-CoV-2 în varianta nouă, B.1.1.7, descrisă în Marea Britanie, cu transmisibilitate crescută, au fost secvențiate la INBI "Matei Balș", a informat, vineri, Ministerul Sănătății.